
Uznesenie Okresný súd Vranov nad Topľou v exekučnej veci oprávneného: INTEX, akciová společnost, so sídlom Tanvaldská 345, IČ: 001 74 386, proti povinnému: neb. A. B., nar. XX.XX.XXXX, naposledy bytom C. XX/ XX, D., zomr. XX.XX.XXXX, o vymoženie 5.856,00 eur s príslušenstvom, vedenej súdnym exekútorom JUDr. Ing. Karolom Mihalom, Exekútorský úrad Košice, takto rozhodol: I. Súd u r č u j e, že došlo k zastaveniu starej exekúcie. II. Súdny exekútor n e m á n á r o k na náhradu paušálnych trov exekúcie. odôvodnenie: 1. Na základe návrhu oprávneného a poverenia Okresného súdu Vranov nad Topľou zo dňa 20.12.2006 začal súdny exekútor exekúciu o vymoženie 5.856,00 eur s príslušenstvom. (pôvodných 176.418 Sk s prísl.) 2. Dňa 05.08.2020 doručil súdny exekútor na tunajší súd podanie zo dňa 13.07.2018 označené ako „ Návrh na zastavenie exekúcie + vyčíslenie trov exekúcie“. Dôvodom na zastavenie exekúcie bolo vyhlásenie konkurzu na majetok povinného č. k. 2OdK/239/2018. 3. Podľa § 1 ods. 2 zákona č. 233/2019 Z.z. o ukončení niektorých exekučných konaní a o zmene a doplnení niektorých zákonov (ďalej len ZoUNEK), na účely tohto zákona sa starou exekúciou rozumie exekúcia začatá pred 1. aprílom 2017 a vedená podľa predpisov účinných do 31. marca 2017. 4. Podľa § 2 ods. 1 ZoUNEK, stará exekúcia sa týmto zákonom zastavuje, ak a) uplynula rozhodná doba a nejde o starú exekúciu podľa odseku 2, b) oprávnený alebo povinný zanikol bez právneho nástupcu alebo dedičské konanie po oprávnenom alebo povinnom bolo zastavené z dôvodu, že nezanechal žiadny majetok alebo zanechal len majetok nepatrnej hodnoty, c) zastavenie starej exekúcie navrhol oprávnený alebo d) dôvod na zastavenie starej exekúcie vyplýva z osobitného predpisu upravujúceho konkurzné konanie; 1) na tento účel platí, že stará exekúcia sa zastavila vznikom dôvodu na jej zastavenie. 5. Podľa § 2 ods. 2 ZoUNEK, stará exekúcia sa podľa odseku 1 písm. a) nezastavuje, ak ide o a) vymoženie pohľadávky na výživnom, b) uspokojenie práva na nepeňažné plnenie, vrátane uspokojenia práva na peňažné plnenie, ak sú vymáhané v tom istom exekučnom konaní, c) vymoženie pohľadávky vzniknutej pri realizácii spoločných programov Slovenskej republiky a Európskej únie financovaných z fondov Európskej únie podľa osobitného predpisu, d) vymoženie plnenia priznaného rozhodnutím inštitúcie, orgánu, úradu a agentúry Európskej únie, e) vymoženie plnenia priznaného rozhodnutím správneho orgánu vo veci porušenia pravidiel hospodárskej súťaže podľa osobitného predpisu, f) starú exekúciu, v ktorej bol v posledných 18 mesiacoch predo dňom, keď sa má stará exekúcia podľa tohto zákona zastaviť, dosiahnutý výťažok spolu aspoň vo výške 15 eur,
g) starú exekúciu, v ktorej je povinným ten, koho majetkové pomery ako dlžníka nemožno usporiadať podľa osobitného predpisu upravujúceho konkurzné konanie 6. Podľa § 5 ods. 3 ZoUNEK upovedomenie o zastavení starej exekúcie zašle exekútor oprávnenému najneskôr do 120 dní od zastavenia starej exekúcie podľa tohto zákona. Ak ide o starú exekúciu, ktorá sa zastavuje ku dňu účinnosti tohto zákona, upovedomenie o zastavení starej exekúcie zašle exekútor oprávnenému do 180 dní od nadobudnutia účinnosti tohto zákona. 7. Podľa § 6 ods. 4 písm. a) ZoUNEK exekútor nemá nárok na náhradu paušálnych trov, ak oprávnenému zaslal upovedomenie o zastavení exekúcie po uplynutí lehoty podľa § 5 ods. 3. 8. Podľa § 8 ods. 2 ZoUNEK, ak exekútor nezašle oprávnenému upovedomenie o zastavení starej exekúcie v lehote podľa § 5 ods. 3, súd mu aj bez návrhu uznesením uloží, aby upovedomenie o zastavení starej exekúcie vyhotovil a zaslal oprávnenému v určenej lehote, alebo súd uznesením určí, že došlo k zastaveniu starej exekúcie. Exekučné konanie sa končí právoplatnosťou uznesenia súdu o určení, že došlo k zastaveniu starej exekúcie. 9. V rozhodnutí Ústavného súdu SR sp. zn. III. ÚS 392/2022 zo dňa 30.06.2022, tento konštatuje, že „podľa § 2 ods. 1 písm. d) zákona č. 233/2019 Z. z. sa stará exekúcia zastavuje, ak dôvod na zastavenie starej exekúcie vyplýva z osobitného predpisu upravujúceho konkurzné konanie; na tento účel platí, že stará exekúcia sa zastavila vznikom dôvodu na jej zastavenie. Ustanovenie § 2 ods. 1 zákona č. 233/2019 Z. z. upravuje dôvody na zastavenie starej exekúcie, k zastaveniu ktorej dochádza priamo zo zákona. Podľa pôvodného znenia Exekučného poriadku následky toho, že nastal dôvod na zastavenie exekúcie, mohol posúdiť len súd (pôvodný § 57 Exekučného poriadku, ktorý sa stále uplatňuje na staré exekúcie), ktorý vždy najprv dôvod zastavenia exekúcie preskúmal a účinky mu priznal tým, že exekúciu zastavil svojím rozhodnutím (de-konštitutívnym). Zákon č. 233/2019 Z. z. mení procesnú situáciu tak, že pri niektorých dôvodoch na zastavenie exekúcie (§ 2 ods. 1 zákona č. 233/2019 Z. z.) priznáva niektorým skutkovým okolnostiam odôvodňujúcim zastavenie starej exekúcie účinky priamo zákon. Už samotný vznik uvedenej relevantnej okolnosti je dôvodom na zastavenie starej exekúcie, ktorá sa zastavuje priamo vznikom tejto okolnosti (t. j. v okamihu vzniku tejto skutočnosti sa stará exekúcia zastavuje), pričom zastavenie starej exekúcie deklaruje (potvrdzuje, osvedčuje a oznamuje) poverený súdny exekútor prostredníctvom upovedomenia o zastavení starej exekúcie.... Podľa § 8 ods. 1 zákona č. 233/2019 Z. z. sa exekučné konanie končí právoplatnosťou uznesenia súdu o zamietnutí námietok alebo uznesenia súdu, ktorým sa námietky odmietli. Ak námietky neboli podané, exekučné konanie sa končí doručením upovedomenia o zastavení starej exekúcie súdu. Samotná exekúcia je len špecifickým časovým úsekom v rámci exekučného konania, preto zákon č. 233/2019 Z. z. pre staré exekúcie osobitne rieši vlastné ukončenie starého exekučného konania (k tomu dôvodová správa k návrhu zákona č. 233/2019 Z. z.). S ohľadom na uvedené je teda nutné konštatovať, že vyhlásením konkurzu (oddlženia) na majetok povinných síce došlo ex lege k zastaveniu exekúcie, avšak v tomto momente nebolo ešte ukončené exekučné konanie ako také.“ 10. Rozhodná doba piatich rokov plynie odo dňa doručenia prvotného poverenia na vykonanie exekúcie súdnemu exekútorovi iba pri starej exekúcií, ktorá sa zastavuje podľa §2 ods.1 písm.a) ZoUNEK a nie pri starej exekúcií, ktorá sa zastavuje podľa §2 ods.1 písm.d) ZoUNEK. 11. Súd ma preukázané, že v danom prípade ide o starú exekúciou, nakoľko exekúcia začala pred 1. aprílom 2017 a je vedenú podľa predpisov účinných do 31. marca 2017. Na majetok povinného bol dňa 17.05.2018 vyhlásený konkurz. Podľa § 2 ods. 1 písm. d) ZoUNEK platí, že stará exekúcia sa zastavila vznikom dôvodu na jej zastavenie dňa 17.05.2018, kedy bol vyhlásený konkurz, t. j. samotný vznik uvedenej relevantnej okolnosti je dôvodom na zastavenie starej exekúcie, ktorá sa zastavuje priamo vznikom tejto okolnosti, pričom zastavenie starej exekúcie poverený súdny exekútor prostredníctvom upovedomenia o zastavení starej exekúcie už iba deklaruje (Ústavný súd SR sp. zn. III. ÚS 392/2022). Súd o zastavení exekúcie podľa Exekučného poriadku do 1.1.2020 v spojení s ustanovením § 167f ods. 2 zákona o konkurze nerozhodol. Dňa 01.01.2020 nadobudol účinnosť ZoUNEK. Podľa § 2 ods. 1 písm. d) ZoUNEK, stará exekúcia sa týmto zákonom zastavila, nakoľko dôvod na zastavenie starej exekúcie vyplýva z osobitného predpisu upravujúceho konkurzné konanie a platí, že stará exekúcia sa zastavila vznikom dôvodu na jej zastavenie a preto súd už v konaní zastavenom ex offo podľa ZoUNEK, ktorý je lex specialis nemohol rozhodovať podľa lex generalis, ktorým je Exekučný poriadok (pozri Uznesenie Krajského súdu v Banskej Bystrici sp. zn. 43CoE/182/2020 zo dňa 23.10.2020).
12. Podľa § 5 ods. 3 veta druhá ZoUNEK, ak ide o starú exekúciu, ktorá sa zastavuje ku dňu účinnosti tohto zákona, upovedomenie o zastavení starej exekúcie zašle exekútor oprávnenému do 180 dní od nadobudnutia účinnosti tohto zákona. Keďže táto exekúcia je starou exekúciou a poverený súdny exekútor nevydal upovedomenie o zastavení starej exekúcie podľa § 2 ods. 1 písm. d) ZoUNEK, nezaslal ho oprávnenému a následne nepredložil do dnešného dňa súdu, súd určil uznesením, že došlo k zastaveniu starej exekúcie. 13. Nakoľko súd určil, že došlo k zastaveniu starej exekúcie a súdny exekútor nevydal v lehote podľa zákona ZoUNEK upovedomenie o zastavení starej exekúcie, súdny exekútor tak nemá nárok na náhradu paušálnych trov exekúcie. Poučenie: Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu. Rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti.

